সুজনের মামার পাড়ায় দোকান আছে। মোটামুটি অবস্থাসম্পন্ন। তাই কারো কারো আশঙ্কা, পিন্টুকে মুক্তিপণের জন্য অপহরণ করা হয়েছে। সন্ধ্যা ছুঁই ছুঁই। এখনো কারো ফোন আসেনি। তবে বড় মামা নিশ্চিত, একটু পরই টাকা চেয়ে ফোন করবে কেউ। উঠোনভর্তি মানুষজন। এর মধ্যে কেউ কেউ পিন্টুকে দেখেছেও নাকি। ঘোষপাড়ার রমজান আলী বলল, ‘পিন্টুর মতো একটা পোলারে দেখসি। সকালের দিকে উত্তরের হাজিপাড়ার পুকুরের পাড়ে খাড়াইয়া থাকতে। আমি দূর থিকা কইলাম, এই শীতে খালি গায়ে ঘুরঘুর করলে তো ঠাণ্ডা লাগব। এখন পুকুরে পইড়া যায় নাই তো পোলাটা!’ বড় মামার দোকানের অ্যাসিস্ট্যান্ট বাদলও পিন্টুকে দেখেছে। ‘ওরে দুফরের দিকে দেখলাম বিরামপুরের দীঘির পাড়ে খেলতাসে। আমি গেসিলাম স্কুলে। এক মাস্টারের কাছে পাওনা টাকা আনতে। আসার পথে ওরে আর দেখি নাই।’